ఫాస్ట్‌ఫుడ్‌కు దూరంగా ఉండాలి : వైద్యులు
-  న్యూడుల్స్‌ లాంటి ప్రమాదకరం
-  పిల్లలకు దీర్ఘకాలిక వ్యాధులు వచ్చే ప్రమాదం
-  ఉత్పత్తులను పరిశోధించాలి : జన విజ్ఞాన వేదిక
నవతెలంగాణ బ్యూరో - హైదరాబాద్‌
          రాష్ట్రంలో మ్యాగీ నూడుల్స్‌పై వివాదం రోజురోజుకు ముదురుతోంది. మారుమూల గ్రామాల నుంచి నగరాలు, పట్టణాల వరకు వీటిని విక్రయిస్తున్నారు. ఈ న్యూడుల్స్‌లో ప్రమాదకరమైన సీసం మోతాకు మించి ఉండటంతో దేశంలోని 12 రాష్ట్రాలతోపాటు తాజాగా తెలంగాణ ప్రభుత్వం కూడా తాత్కాలికంగా నిషేదం విధించిన విషయం విదితమే. ఐపిఎంలలో పలు పరీక్షలు నిర్వహించిన అనంతరం వచ్చిన ఫలితాల ఆధారంగానే ఆయా రాష్ట్ర ప్రభుత్వాలు వీటి విక్రయాలపై తుది నిర్ణయం తీసుకోనున్నాయి. కాగా నూడుల్స్‌ను రుచికరం చేసేందుకు 2.5 పిపిఎం (పార్ట్స్‌ పెర్‌ మిలియన్‌) వరకు ఉండాల్సిన సీసం (లెడ్‌) ఏకంగా 17 పిపిఎంలు చేయడం, దీనికితోడు మోనో సోడియం గ్లూటామేట్‌ (ఎంఎస్‌జి) కూడా నెస్లె కంపెనీ ప్రమాదకరంగా పెంచేసి అడ్డదారులు తొక్కుతోందని విమర్శలు వెల్లువెత్తుతున్నాయి. అంతేకాకుండా వీటిలో ప్రమాదకర రసాయనాలు కలుపుతున్నారనే ఆరోపణలూ ఉన్నాయి. కాగా ఈ కంపెనీ ప్రజల ఆరోగ్యాన్ని ఫణంగా పెట్టి ప్రమాదకర రసాయనాలు వాడుతున్నారని వైద్యులు కూడా ధృవీకరిస్తున్నారు. మోతాదుకు మించి సీసం వినియోగిస్తే పిల్లల అవయవాలపై దీర్ఘకాలికంగా ప్రభావం చూపుతాయని హెచ్చరిస్తున్నారు.
రెడీమేడ్‌ ఆహారంపై ఆసక్తి
    జీవితంలో వేగం పెరిగింది. వేగంతోపాటు ఆహారపు అలవాట్లు, జీవన విధానంపై మార్పులు వస్తున్నాయి. ఇంట్లో వంట చేసే తీరిక లేకపోవడంతో కేటరింగ్‌లకు, హౌటళ్లకు ఆర్డర్‌ చేయడం నిత్యకృత్యమయ్యాయి. వీటితోపాటు చిన్నారులకు తినుబండాగారాలను కూడా రిలయన్స్‌, ఫాస్ట్‌ఫుడ్‌, స్వగృహ ఫుడ్స్‌ నుంచి తెప్పించి తినిపిస్తున్నారు. ఈ విధంగా బయటి పదార్థాలు రుచిగా ఉంటాయనో లేక తీరికలేదనో చిన్న పెద్ద తేడాలేకుండా అందరూ మ్యగీ నూడుల్స్‌నే లాగిస్తున్నారు. వీటిని త్వరగా, సులువుగా తయారు చేసుకునే సౌకర్యం ఉన్న నేపథ్యంలో అన్ని వర్గాలవారు దీనిని అమితంగా ఇష్టపడుతున్నారు.
అయితే గత కొంతకాలంగా మ్యాగీపై వివాదాలు వెల్లువెత్తుతున్న నేపథ్యంలో వీటిని తినే వారికి ఆరోగ్యంపై తీవ్ర దుష్పరిణామాలు చోటుచేసుకుంటాయని చర్చ మొదలైంది. ఆకర్షణీయమైన ప్యాకింగ్‌లు, ప్రముఖ నటీనటులతో ప్రచారం తదితర కారణాలతో ఈ ఆహారానికి అందరూ బానిసవుతున్నారు.
మరోవైపు మ్యాగీ వివాదం నేపథ్యంలో ఇతర రెడీమేడ్‌ ఆహార పదార్థాలపైనా సందేహాలు వ్యక్తమవుతున్నాయి. ఫాస్ట్‌ఫుడ్‌, జంక్‌ఫుడ్‌ తీసుకోవడంలో బిపి, షుగర్‌, గుండె, క్యాన్సర్‌ వంటి వంటి దీర్ఘకాల వ్యాధులు ప్రబలే ప్రమాదం ఉందని వైద్యులు హెచ్చరిస్తున్నారు. కూల్‌డ్రింక్స్‌ కంపెనీలు మోతాదుకు మించిన పురుగుల మందు అవశేషాలతో పాస్ఫారిక్‌ ఆసిడ్‌, ఆస్పర్టియం, కెఫైన్‌ వంటి హానికర పదార్థాలను శీతల పానీయలలో వినియోగిస్తూ ప్రజలను అనారోగ్యాలకు గురిచేస్తున్నాయని చెబుతున్నారు.
వ్యాధులను కొనుకున్నట్టే : డాక్టర్‌ రమాదేవి
    ప్రస్తుతం చిన్నారులకు అందించే ఆహారపదార్థాలను తల్లిదండ్రులు వడ్డించడంలేదు. మార్కెట్‌లో లభించే పిజ్జాలు, బర్గర్‌లు, లేస్‌, నూడుల్స్‌, ప్రైడ్‌రైస్‌, చిప్స్‌, స్వీట్లు, చాక్లెట్లు, ఇతత్రా ఆహార పదార్థాలను పిల్లలకు అలవాటు చేస్తున్నారు. ఆరోగ్యాన్ని అందించే పీచు పదార్థాలు ప్రొటీన్స్‌ వంటివి వీటిలో ఉండవు. ఇలాంటి పదార్థాలను తరచుగా తీసుకుంటే అనతికాలంలోనే హృద్రోగం, మధుమేహం, స్థూలకాయం వంటి వ్యాధులు వచ్చే ప్రమాదం ఉందని జన విజ్ఞన వేదిక రాష్ట్ర ఉపాధ్యక్షులు డాక్టర్‌ రమాదేవి హెచ్చరిస్తున్నారు.
మీ స్నేహితులకు రికమెండ్ చెయ్యండి